I 150 år har Socialdemokratiet eksisteret. I 50 år har Bjarne Laustsen været medlem, og i 25 år har han siddet i Folketinget som socialdemokratisk politiker. Den 28. april kan Bjarne Laustsen fejre 25-års jubilæum som folketingspolitiker. -	Jeg er overrasket over, hvor tiden er blevet af, for der er sket så meget i løbet af årene, siger Bjarne Laustsen med et grin og tilføjer, at formlen til at blive valgt ind i Folketinget gang på gang er et godt bagland. Både i privaten og i valgkredsen. Begge dele har han haft gennem årene, og han gør, hvad han kan for at pleje forholdet til de nordjyske vælgere. Der er ingen tvivl om, at Bjarne Laustsen er nordjyde først og fremmest, og derefter politiker. Noget, der til tider har gjort livet surt for partitoppen. -	Jeg er nordjydernes tillidsmand, og man kan ringe til mig med stort og småt, og så skal jeg nok tage det op, hvis jeg finder det vigtigt. Man bliver jo ikke valgt udelukkende på valgdagen. Vælgerne husker perioden mellem valgene, så det gælder om at være synlig og repræsentere kredsen på bedste vis, siger han. Se interview på Christiansborg med Bjarne Laustsen i dagens anledning: Politiker med faglig ballast Det stod ikke skrevet over vuggen, at Bjarne Laustsen fra Skivum skulle blive folketingspolitiker. Han voksede op som én ud af en søskendeflok på otte, og han kom allerede ud at tjene efter 7. klasse. Siden kom han i lære som maskinarbejder ved Maskinfabrikken Norden, hvor han også fik sit første tillidshverv som lærlingerepræsentant i Metal Ungdom. Tillidshvervet fortsatte han med, da han skiftede arbejdsplads til Hydrema i Støvring og blev valgt som tillidsmand. Herefter begyndte Bjarne Laustsens politiske karriere også som byrådsmedlem for Socialdemokratiet i Støvring Kommune. I 1992, da Bjarne Laustsen var 38 år, måtte han i al hast skifte jobbet på Hydrema ud med tjansen som folketingspolitiker. Det skete på et tragisk grundlag. Arne Jensen, der var valgt i Hjørringkredsen, blev dræbt i en trafikulykke Mortens Aften, og Bjarne Laustsen var førstestedfortræder i den nordjyske kreds. TV2 Nord var med, da Bjarne Laustsen havde første dag som folketingspolitiker. Du kan se indslaget her: I første omgang sad Bjarne Laustsen i Folketinget fra 18. november 1992 til 1994. Herefter tog han en pause fra politikertjansen, indtil han stillede op igen og kom ind i 1998. Siden har han haft fast plads i Socialdemokratiets folketingsgruppe. En af få uden en universitetsuddannelse Som fagudlært og med en længere karriere på arbejdsmarkedet bag sig ligner Bjarne Laustsen ikke folketingspolitikere, som de er flest. I dag har halvdelen af alle folketingsmedlemmer en lang videregående uddannelse, mens det kun gælder for 10 procent i den almene befolkning. -	Folketinget er tænkt som et spejlbillede af befolkningen, men det er ikke tilfældet i dag. Jeg plejer at sige, at hovedparten af mine kollegaer har læst den samme bog, hvorimod jeg har gået i livets skole med en lav skoleuddannelse og en faglig ballast, siger Bjarne Laustsen. Han ser det som en fordel, at mange af hans vælgere kan spejle sig i ham, og han bliver også tit stoppet på gaden af folk, der fortæller ham, at de stemmer på ham, fordi han ikke er som de andre politikere på Christiansborg. -	Jeg tror, jeg har lettere ved at sætte mig ind i sager, som vedrører lønmodtagere end dem, der har gået på universitetet. Jeg har den profil, jeg har, og jeg synes, den er fantastisk, fordi så få har den på Christiansborg, siger han. Se interview med Folketingets formand Henrik Dam Kristensen om Bjarne Laustsen: Særligt en sag har brændt sig fast Gennem årene har Bjarne Laustsen flere gange modsagt sig sit partis linje, når han er blevet berørt eller vred over nordjyders kamp mod systemet. En af dem, der står tydeligst i erindringen er historien om den 7-årige pige Im, der skulle hjemsendes til Thailand sammen med sin mor, Suthida, da morens danske mand og Ims stedfar, Johnny, døde af kræft. Her gik Bjarne Laustsen direkte mod daværende statsminister, Helle Thorning-Schmidt, og krævede, at reglerne blev ændret, så Im og Suthida kunne blive boende i Aabybro. -	Jeg synes, det var en dybt uretfærdig sag, og derfor var jeg vedholdende. Helle Thorning fik på et tidspunkt sagt til mig, at Bjarne, nu stopper du. Men det var bare brændstof på min sag. Hvis der er nogen, der forsøger at tale mig fra det, så bliver jeg mere stædig. Stædigheden hjalp til sidst. Den socialdemokratiske regering ombestemte sig, og sammen med resten af Folketingets partier, på nær Dansk Folkeparti, blev den såkaldte Im-lov vedtaget, og mor og datter kunne vende hjem fra Thailand. Herunder kan du se, hvordan det så ud, da Im og Suthida vendte hjem til Danmark igen i 2014: Ingen planer om pension Til december fylder Bjarne Laustsen 68 år, men han har ikke planer om at stoppe og gå på pension. Ikke så længe, han sætter pris på sit arbejde og føler, at han kan gøre en forskel: -	Alting har en udløbsdato, men så længe jeg synes, jeg kan følge med de unge, og jeg har opbakning i valgkredsen, så fortsætter jeg. Jeg stiller også op til næste valg, og jeg har flere trofaste vælgere, som har bakket mig op igennem alle årene, og det håber jeg også, de vil gøre næste gang, siger han. Han mener heller ikke, at dagsordenen er udtømt endnu. Når en sag er færdig, så kommer den næste, og sådan er livet nu engang som politiker. -	Det har været en fantastisk rejse. At være én ud af 179, der er valgt til Folketinget, slutter han.

Referat:
Den nordjyske socialdemokrat Bjarne Laustsen har onsdag 25-års jubilæum på Christiansborg. Selv kalder han sig hele Nordjyllands tillidsmand, for han er altid klar til at kæmpe for en nordjysk sag.